Ritratt: Domenic Aquilina  Il-kowċ tat-tim nazzjonali tal-futbol Malti, Devis Mangia, qal li t-tim irid ikun preparat għal kollox waqt il-logħba tal-lejla ta' Kwalifikazzjoni għat-Tazza tad-Dinja tal-2022 kontra t-tim tal-Kroazja. Waqt konferenza stampa, li għaliha kien hemm preżenti wkoll il-player Bjorn Kristensen, Mangia qal li t-tim jinsab preparat għal din il-logħba, u żied jgħid li t-taħriġ ta' nhar l-Erbgħa li għadda kien fost l-aħjar li t-tim kellu riċentament. Devis Mangia fakkar li t-tim tal-futbol tal-Kroazja huwa wieħed mill-aqwa fid-dinja, iżda l-prestazzjoni taż-żewġ timijiet tiddetermina r-riżultat tal-logħba, u mhux ir-reputazzjoni tat-timijiet. Il-kowċ tat-tim Malti spjega wkoll li hemm bżonn li t-tim jsfrutta kull ċans li jkollu waqt il-partita. Ritratt: Domenic Aquilina Intant, Bjorn Kristensen, spjega li huwa unur li player jintgħażel biex jilgħab mat-tim nazzjonali tal-futbol Malti, u li hu importanti li t-tim ikun magħqud. Kristensen spjega wkoll li kull logħba fiha storja, u li t-tim huwa determinat li jikseb riżultat pożittiv kontra t-tim Kroat. L-aħħar darba li t-timijiet tal-futbol ta' Malta u tal-Kroazja kien f'Marzu li għadda fil-belt Kroata ta' Rijeka, li fiha t-tim tal-futbol Kroat rebaħ 3-0. B'referenza għal-logħba f'Rijeka, Mangia qal li t-tim Malti kien lagħab tajjeb għall-ewwel siegħa logħob, u li fil-logħba tal-lejla t-tim Malti jilgħab bl-istess mod. Wara l-logħba ta' kontra l-Kroazja, Malta jkun imissha tilgħab kontra s-Slovakkja nhar il-Ħadd li ġej. Xi toroq f'Ta' Qali se jkunu magħluqin Intant, il-Malta Football Association (MFA) flimkien mal-Pulizija ta' Malta qegħdin javżaw lill-pubbliku li r-ring road f'Ta' Qali se jkun magħluq għat-traffiku. L-MFA u l-Pulizija qegħdin javżaw ukoll li t-triq ta' ħdejn il-park tal-klieb f'Ta' Qali se tingħalaq ukoll mill-5pm 'il quddiem.